
30 ianuarie 1938 
NOTĂ INFORMATIVĂ 


Astăzi, 30 ianuarie 1938, a avut loc întrunirea Asociaţiei Romilor Buzoieni, în 
localul d-lui Stoica Vanghele din str. Colonel Voicescu nr. 12. Întrunirea a început 
la orele 11 şi a luat sfârşit la orele 12.40, cu un număr de membrii circa 20-25. 

Conferinţa a fost ţinută de dl. Laurenţiu Anghel, inspectorul general şi con- 
ferinţelor al Asoc. Uniunea Generală a Romilor din România Bucureşti, în pre- 
zenţa d-lui preşedinte Radu Neacşu, vorbind despre dezbinarea în care se 
găseşte în momentul de faţă aşa-zisul popor ţigan, zicând că asociaţia nu um- 
blă după drepturi, au drepturi ca orişicare popor, ci pentru ridicarea prestigiu- 
lui, vroind a-şi câştiga dreptul asociaţiei. Asociaţia nu joacă rol material. Toţi 
ţiganii au bani, dar n-au omenie. A mai vorbit despre educaţie, atât în familie, 
cât şi în afară. Li s-a explicat cuvântul de rom, care înseamnă om liber, aducân- 
du-le aminte din anul 1877, când ţiganii erau robi la boieri şi şedeau sub 
asuprirea lor. Să se ajute unul pe altul, cum face poporul evreu. 

S-a pus întrebarea apoi de a se alege un secretar, la care majoritatea a ales 
pe Vasile Dinu, zis Creţu, apoi inspectorul romilor a încheiat un proces-verbal 
în asistenţa membrilor, care l-au semnat. 

Preşedintele romilor buzoieni, Mitică C-tin, zis Pescaru, şi vicepreşedintele 
Gheorghe Păsăroiu au adus mulţumiri d-lui inspector pentru iniţiativa pe care 
a luat-o şi pentru sfaturile pe care le-a dat. 


(Arh.St.Bucureşti, Direcţia Generală a Poliţiei, dos. 34/1922-1938, f.197) 

România 

Direcţiunea Generală a Poliţiei 
Inspectoratul Regional de Poliţie Craiova 
Nr. 714/1938 februarie 4 


Domnule Director General, 


Ca urmare a raportului nostru telefonic nr. 614 din 1 februarie a.c., avem 
onoare a raporta că în ziua de 2 februarie 1938, la orele 13 şi 30, în sala localu- 
lui de dans, proprietatea d-lui Gh. Duţulescu din Craiova, str. Alexandru cel 
Bun nr. 100, s-a ţinut întrunirea convocată de Asociaţia Cetăţenească a Romi- 
lor din România, filiala Craiova, la care au participat circa 200 persoane. 

Întrunirea a fost prezidată de d-l Gh.A. Lăzurică, preşedintele numitei aso- 
ciaţii, care luând cuvântul, spune următoarele: 

„Constat că nu găsesc la Craiova entuziasmul din alte oraşe. Ca reprezen- 
tant al Asociaţiei Cetăţeneşti a Romilor din România, mă simt obligat să iau act 
de necazurile romilor, să intervin spre a li se face oarecare înlesniri, să se ame- 
lioreze situaţia artiştilor romi de la oraşe şi să li se acorde în general o deplină 
libertate şi egalitate de drepturi, cum şi un tratament la fel, romii fiind oameni 
meritoşi şi folositori ţării. Jidanii s-au bucurat în România de un tratament 
social şi de aceea romii au dreptul să li se acorde şi lor oarecare înlesniri. 

La Cheia din judeţul Prahova s-a obţinut un teren pe care se va ridica o casă 
de odihnă pentru copiii romilor, care să fie trimişi în colonie de vară. În ceea ce 
priveşte muzica, situaţia socială a romilor să fie mai nimerită, mai potrivită cu 
restul lor. 

Nu sunt disperat de cei 6 ani de luptă în această mişcare. Am făcut sacri- 
ficii pentru ea. Pe tema culturală s-a obţinut ceva şi romii sunt priviţi altfel de- 
cât până acum. Pentru nomazi, am izbutit să avem permis spre a-şi putea face 
meseria lor”. 

Arată activitatea desfăşurată pe tărâm publicistic, lămureşte originea ro- 
milor, care sunt un popor cu o istorie străveche, descriind fazele prin care au 
trecut până la eliberarea lor din sclavie, care s-a înfăptuit de domnitorul Cuza. 
Mulţumeşte acelora care au înţeles să proslăvească memoria domnitorului 
Cuza la Craiova şi spune că aici s-au găsit oameni destoinici care pot să ajute 
la izbândirea doleanţelor lor. 

„Pentru binele nostru şi al ţării să urmăm Partidul Naţional Creştin, căci 
prin el putem izbuti. Nu este vorba de un partid învechit în rele, ci de-un par- 
tid în frunte cu Patriarhul Naţionalismului, d-l profesor A.C. Cuza, şi cu poe- 
tul neamului, d-l Octavian Goga[1]”. Îşi exprimă încrederea în conducerea 
guvernamentală de la Craiova şi în d-l ministru Virgil Potârcă[2], care a plecat 
dintr-un partid jidovit. „Romii nu pleacă peste graniţă, ci sunt patrioţi, iubesc 
tara românească, care este şi a lor, şi sunt buni creştini”. 

D-l Nae Cristescu, din Călăraşi, mulţumeşte d-lui Ionel Vasilescu, vice- 
preşedinte al romilor din România, care este un om modest şi cu suflet mare. 
Elogiază pe d-l Gh.A. Lăzurică pentru munca depusă, pentru ridicarea pres- 
tigiului poporului rom. Spune că sunt susţinătorii clasei obidite a poporului 
rom, deoarece şi ei fac parte dintre cei obidiţi. La un loc sunt 5000 de oameni 
obidiţi şi pentru toţi luptă conducătorii asociaţiei. Romii trebuie să pornească 
la muncă cu temei şi aceasta se face numai în cadrul organizaţiei cetăţeneşti a 
romilor din România. 

„La Craiova sunt mii de suflete, care prin mine pot să facă mult — spune vor- 
bitorul —, deci să se unească aceste suflete pentru binele lor şi al ţării, deoarece 
ceea ce n-au putut face politicienii cu cheltuieli de sute de milioane, au făcut 
romii. Cântecele lor au dus faima ţării româneşti peste graniţă. Prin datinile 
româneşti cântate de romi s-a arătat că poporul românesc are comori de simţire 
şi arată că nu este un popor de sălbatici, cum se credea. Ţara noastră este ame- 
ninţată de primejdie, căci străinii şi în special jidanii au năpăstuit-o şi au pus 
stăpânire pe tot ce avem de preţ. Trebuie să luptăm ca să curăţăm cojocul româ- 
nesc de păduchele jidănesc. Până şi Craiova este năpădită de jidani, căci aproa- 
pe 20% din populaţie sunt evrei[3]. Evreilor nu le convine ca poporul românesc 
să fie unit, căci ei numai datorită dezbinării trăiesc, speculând neamurile. 

Azi avem la cârma ţării un guvern al românismului, singurul guvern de 
care națiunea are nevoie, care nu e dictat de finanţele iudaice. Credem că prin 
acest guvern poporul românesc îşi aşează azi o soartă mai bună. Noi romii, tre- 
buie să mergem la luptă cu lozinca «România a românilor». 

Actul cel mai mare făcut de acest guvern a fost suprimarea gazetelor jidă- 
neşti în 24 de ore[4]. Dacă noi suntem atât de săraci în ţară bogată, aceasta este 
datorită în mare parte presei jidoveşti, care lucra numai pentru interesele jido- 
vilor şi jidoviţilor”. 

Elogiază pe d-l ministru Virgil Potârcă, urmaş de pandur, care reprezintă în 
guvern românismul, sufletul oltenesc. Este omul realităţilor şi înfăptuirilor 
mari. De asemenea elogiază pe d-l Gr. Pleşa Puiu. 

Arată înfăptuirile de ordin economic ale guvernului, care într-o lună a ief- 
tinit bumbacul, gazul, sarea, taxele pe C.F.R. şi în curând va ieftini zahărul. 
Acest guvern a iertat delictele şi toate amenzile, care în mare parte erau porni- 
te din ură, abuz sau duşmănie. De asemene, s-a venit cu o amnistie a pedepse- 
lor, care lovea tot pe cei nevoiaşi. 

Romii sunt creştini şi dinastici, şi ei trebuie să asculte „cuvântul regal” şi 
să arate că sunt conduşi de lozinca „Hristos, Rege şi Națiune”. 

D-l Ionel Vasilescu-Ploieşti mulţumeşte d-lor Lăzurică şi Cristescu pentru 
faptul că au venit în mijlocul romilor de la Craiova ca să le dea îndemn şi aju- 
tor pentru lupta ce au s-o ducă. Mai vorbesc Parulea Miclescu, Gângulescu, 
Gheorghe Bălteanu şi Perişoreanu, care asigură pe d-l Lăzurică de tot concur- 
sul lor. 

Adunarea a luat sfârşit la ora 14 şi 45, când participanţii s-au răspândit în 
linişte. 


Inspector regional Şeful Serv. Sig. 
[indescifrabil] Gh. Şerbănescu 


(Arh.St.Bucureşti, Direcţia Generală a Poliţiei, dos. 34/1922-1938, f.198-199) 


[1] Este vorba de Partidul Naţional Creştin, fondat la Iaşi la 14 iulie 1935, aflat la guvernare 
(din 29 decembrie 1937 până la 10 februarie 1938), care avea pe A.C. Cuza ca preşedinte 
de onoare, iar pe O. Goga preşedinte activ, acum preşedintele Consiliului de Miniştri. 
„Gazeta Romilor” a publicat ceva mai înainte, sub semnătura lui G. Niculescu, o Scrisoare 
deschisă d-lui prof. A.C. Cuza, în care îl roagă pe acesta să nu acorde atenţie lui Lăzărescu 
şi lui Şerboianu, care se lăudau a fi apropiaţi lui O. Goga, fiind „doi escroci care vor să par- 
vină de pe urma romilor” (II, 1937, nr.7-8, 25 iulie, p.1). 

[2] Virgil Potârcă era acum ministrul lucrărilor publice şi comunicaţiilor, iar până la 8 
ianuarie 1938 fusese ministrul agriculturii şi domeniilor, în acelaşi guvern. 

[3] Evident, cifra este exagerată. Conform Recensământului din 1930, ponderea evreilor în 
oraşul Craiova era de 3,4%, iar la nivelul întregului judeţ Dolj ponderea era de numai 0,5% 
(Recensământul general al populației României din 29 decembrie 1930, II, Bucureşti, 
„Monitorul Oficial”, 1938, p.166). Prin discursul citat, se încerca alinierea la orientarea 
general antisemită a guvernului Goga. 

[4] Se referă la o serie de decrete-legi privind „românizarea presei” şi retragerea permiselor 
de liberă circulaţie pe căile ferate a unui număr de 120 de jurnalişti evrei. 


244 


